Soo Jesús chi kua̱ꞌa̱nꞌ re̱ꞌ ichi yuku Olivos.
Jee ya̱neꞌenꞌ ki̱vɨ̱ꞌ steñu̱ꞌún, jee nkenta tuku re̱ꞌ chíkéꞌi iniꞌ veñu̱ꞌun káꞌnú, jee nɨꞌɨ rá ñɨvɨ nkiji ráa nu̱u̱nꞌ re̱ꞌ, jee nxi̱néꞌénꞌ re̱ꞌ ráa.
Saájee rá te̱e xínéꞌénꞌ jie̱ꞌe̱ꞌ tu̱ꞌun nta̱túníꞌ Ndiosíꞌ jín rá te̱e fariseo, nki̱naka ráa nu̱u̱nꞌ Jesús ɨɨn ñaꞌan ya̱ ntɨɨn ráa ña sáá sáꞌá téní ña. Jee ñani ráa ña ma̱ꞌñú rá ñɨvɨ nééꞌ yukuán.
Jee nkachiꞌ ráa nu̱u̱nꞌ Jesús: ―Mestrúꞌ, ntɨɨn ránꞌ ñaꞌan yaꞌá sáá sáꞌá téní ña.
Jee tu̱ꞌun ley ya̱ nééꞌ nu̱u̱nꞌ Tutuꞌ Ííꞌ nta̱túníꞌ Moisés ya̱ íyó kuun‑ó yu̱u̱ꞌ rá ñaꞌan sáꞌá suꞌva ne̱ kuviꞌ ráña. Saájee noꞌó jee, ¿na̱ja káchíꞌ nú?
Soo nkachiꞌ ráa rá tu̱ꞌun yaꞌá sáva kototúníꞌ ráa re̱ꞌ, sáva ni̱ꞌi̱nꞌ ráa na̱ jie̱ꞌe̱ꞌ kuvi xi̱kóñáꞌán ráa re̱ꞌ. Soo nna̱saꞌá nei Jesús maáréꞌ ne̱ nu̱u̱nꞌ ñuꞌun, jee ntee re̱ꞌ tu̱ꞌun nu̱u̱nꞌ ñuꞌún jín xi̱ntíín re̱ꞌ.
Jee íchí yɨ́tuvi ráa kákáꞌánꞌ ráa jíkátu̱ꞌún ráa re̱ꞌ. Jee nna̱kuiñɨꞌ re̱ꞌ, jee nkachiꞌ re̱ꞌ nu̱u̱nꞌ ráa: ―Retú ɨɨn ránoꞌó ntu íyó kua̱chi nú, jee xíꞌnañúꞌún noꞌó kuun nú yu̱u̱ꞌ ña ―nkachiꞌ Jesús.
Saájee nna̱saꞌá nei tuku re̱ꞌ maáréꞌ, jee tukuni ntee tuku re̱ꞌ nu̱u̱nꞌ ñuꞌún.
Soo sáá nteso̱ꞌo ráa rá tu̱ꞌun nkachiꞌ re̱ꞌ yaꞌá, jee ta ɨɨn ta ɨɨn ráa nkene ráa kua̱ꞌa̱nꞌ ráa, jee xíꞌna ka̱ꞌ rá ñɨvɨ ñáꞌnú ka̱ꞌ nkene, jee nkene ka̱ꞌ rá inka ya̱ nekuaꞌ nɨꞌɨ ráa nkene ráa kua̱ꞌa̱nꞌ ráa, jee métúꞌún ni ka̱ꞌ Jesús nkino̱o re̱ꞌ jín ñaꞌan vá ya̱ íñɨ́ ña ma̱ꞌñú rá ñɨvɨ.
Jee nnakui̱ñɨ̱ꞌ nichiꞌ Jesús jee nkachiꞌ re̱ꞌ nu̱u̱nꞌ ña: ―Ñaꞌan, ¿né núꞌ íyó rá ñɨvɨ ya̱ káꞌánꞌ si̱kɨ̱ꞌ nú? ¿Á ni̱ꞌ ɨɨn ráa ntu síjíta ráa noꞌó rúja? ―nkachiꞌ Jesús.
Jee nkachiꞌ ña: ―Ni ɨɨn ráa, kátáta. Saájee nkachiꞌ Jesús nu̱u̱nꞌ ña: ―Ni nuꞌuꞌ ntu síjíta ni̱ꞌ nó. ¡Kuáꞌán, jee koto sáꞌá nú ka̱ꞌ kua̱chi! ―nkachiꞌ Jesús.